**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO „DĖL KLAIPĖDOS MIESTO SAVIVALDYBĖS 2013 METŲ VIEŠŲJŲ DARBŲ PROGRAMOS“ PROJEKTO**

**1. Sprendimo projekto esmė, tikslai ir uždaviniai.** Padėti bedarbiams, įspėtiems apie atleidimą iš darbo darbuotojams, bendrojo lavinimo mokyklų moksleiviams ir studentams atostogų metu, ekonominius sunkumus patiriančių įmonių darbuotojams priverstinių prastovų metu ar dirbantiems ne visą darbo laiką laikinai įsidarbinti integruotis į darbo rinką bei sudaryti jiems sąlygas užsidirbti pragyvenimui būtinų lėšų.

**2. Projekto rengimo priežastys ir kuo remiantis parengtas sprendimo projektas.** Klaipėdos miesto savivaldybės viešųjų darbų programa (toliau – Programa) parengta ir vykdoma vadovaujantis Lietuvos Respublikos vietos savivaldos įstatymu, Lietuvos Respublikos užimtumo rėmimo įstatymu, Aktyvios darbo rinkos politikos priemonių įgyvendinimo sąlygų ir tvarkos aprašu, patvirtintu Lietuvos Respublikos socialinės apsaugos ir darbo ministro 2009 m. rugpjūčio 13 d. įsakymu Nr. A1-499. Savivaldybės tarybos rengia ir tvirtina viešųjų darbų programą ir viešųjų darbų sąrašą.

 2012 m. lapkričio 1 d. bedarbių (darbingo amžiaus gyventojų) Klaipėdoje buvo 7,6 procentai. Iki šios datos įregistruota 8588 bedarbiai. Asmenims, registruotiems darbo biržoje, neturintiems tinkamos kvalifikacijos ir negalintiems laisvai konkuruoti darbo rinkoje, būtina pasiūlyti nors laikiną užimtumą. Viešieji darbai yra nemenka parama, integruojant darbo biržos klientus į darbo rinką bei sudarant jiems sąlygas užsidirbti lėšų. Per 2012 metus šiuos darbus, finansuojamus iš Užimtumo fondo ir savivaldybės biudžeto lėšų, dirbo 1000 asmenų, vidutinė viešųjų darbų trukmė buvo 2 mėn. 2013 metais, įvertinus bedarbių poreikį dirbti viešuosius darbus, į šią programą numatoma nukreipti 800 asmenų 2 mėnesių vidutinei darbo trukmei.

 Savivaldybės tarybai patvirtinus 2013 m. viešųjų darbų programą, Savivaldybės administracijos direktoriaus įsakymu sudaryta komisija konkurso būdu atrinks darbdavius, galinčius vykdyti viešųjų darbų priemonę. Su atrinktais darbdaviais bus sudaromos trišalės sutartys, pagal kurias darbo birža darbins asmenis socialiai naudingiems darbams mieste atlikti. Darbdaviams, darbo biržos siuntimu įdarbinusiems bedarbius ir kitus asmenis į viešuosius darbus, kas mėnesį iš Užimtumo fondo ir Savivaldybės biudžeto padengiamos darbo užmokesčio sąnaudos, apskaičiuotos pagal valstybės nustatytą minimalų valandinį atlygį už kiekvieną darbo valandą, valstybinės socialinio draudimo įmokos ir piniginės kompensacijos už nepanaudotas atostogas. Nurodytas kompensacijas darbdaviams mokės darbo birža (60 procentų) ir Savivaldybė (40 procentų).

**3. Kokių rezultatų laukiame.** Įgyvendinus šią programą bus įdarbinta apie 800 asmenų. Labiausiai socialiai pažeidžiami asmenys uždirbs lėšų pragyvenimui, nepraras darbo įgūdžių, dalis susiras nuolatinį darbą, nereikės jiems mokėti pašalpų, ekonominius sunkumus patiriančios įmonės išlaikys darbo vietas. Šiomis lėšomis bus sprendžiamos miesto tvarkymo problemos, atliekami biudžetinių įstaigų (ypač švietimo) nedideli ir nesudėtingi remonto darbai, socialiniai darbuotojai prižiūrės senyvo amžiaus ir neįgaliuosius asmenis.

**4. Sprendimo projekto rengimo metu gauti specialistų vertinimai.** Negauta.

**5. Išlaidų sąmatos, skaičiavimai, reikalingi pagrindimai ir paaiškinimai.** Iš Klaipėdos miesto savivaldybės biudžeto ir teritorines darbo biržos Programos planuojama skirti 2351,58 tūkst. Lt.

Iš Valstybės biudžeto lėšų valstybinėms (perduotoms savivaldybėms) funkcijoms vykdyti darbo rinkos politikos rengimui ir įgyvendinimui skirtų lėšų –993,10tūkst. Lt (iš jų: 4,85 proc. (43,74 tūkst. Lt) – darbdaviams iš dalies kompensuoti kitas su viešųjų darbų atlikimu susijusias išlaidas; 4,72 proc. (43,71 tūkst. Lt) – viešųjų darbų administravimo išlaidoms padengti savivaldybei; 905,65 tūkst. Lt – darbo užmokesčiui).

Darbo biržos lėšos –1472,00 tūkst. Lt – darbo užmokesčiui.

**6. Lėšų poreikis sprendimo įgyvendinimui**. Lėšos gautos iš valstybės biudžeto lėšų valstybinėms (perduotoms savivaldybėms) funkcijoms vykdyti darbo rinkos politikos rengimui ir įgyvendinimui. Numatoma skirti – 993,10 tūkst. Lt.

**7. Gautos teigiamos ir neigiamos sprendimo priėmimo pasekmės.** Patvirtinus šią programą atsiras galimybė Klaipėdos mieste organizuoti viešuosius darbus įdarbinant laikinai nedirbančius asmenis.

Sprendimo projekto iniciatorius – Tarptautinių ryšių, verslo plėtros ir turizmo skyrius.

PRIDEDAMA: Darbo biržos derinimo raštas.

Vedėja Dalia Pleskovienė